Samira Rafaela

**Samira Rafaela** (☆ 11 di febrüari 1989 na Zoetermeer (Hulanda)) ta un polítiko hulandes. For di 2 di yüli 2019 te ku 16 di yüli 2024 e tabata miembro di Parlamento Oropeo. Rafaela tabata miembro di partido Democraten 66 (D66) i e ala hubenil *Jonge Democraten*.

## Bida i labor
Rafaela a lanta serka su mama hudiu hulandes-kurasoleño na Uitgeest. Su tata tabata di desendensia ghanes-nigeriano i tabata un musulman praktikante. E ta konsiderá su mes un muhé musulman feminista progresivo i liberal.

El’a bai Bonhoeffer College na Castricum i a studia atministrashon públiko na Universidat di Leiden. El a hasi investigashon di e kousa di radikalisashon i terorismo, i a optené un master den Maneho di Krísis i Seguridat. E tabata traha komo un asistente polítiko i konsehero di maneho pa e munisipio di Amsterdam. Na 2016, el a trasladá pa Kuerpo Polisial di Hulanda, kaminda el a fungi komo lider di proyekto di inklushon. Komo empresario sosial, el a traha na Afrika ku talento hóben i komo trainer i oradó internashonal riba tereno di partisipashon di hende muhé, liderazgo, seguridat i inklushon.

### Karera polítiko
Rafaela a bira polítikamente aktivo pasobra e tabata ke atendé ku desigualdat sosial i oponé e oumento di populismo di ekstremo drechi. Na Young Democrats e tabata responsabel pa e kartera di diversidat i partisipashon. Na 2012 el’a bira miembro di D66 y na 2019 el’a keda na di tres posishon riba e lista di D66 pa e elekshonnan parlamentario oropeo. Entre e partidonan partisipante na Hulanda, e tabata e úniko kandidato karibense-hulandes i el a kampaña tambe komo e úniko kandidato bou di votadónan eligibel na Aruba, Kòrsou, Sint Maarten i e islanan BES. Esaki a resultá den gana kasi 55% di e votonan riba e islanan BES i 75% riba Kòrsou.[6] Aunke D66 a baha di cuater pa dos asiento, el a haya suficiente voto preferensial (32.510) pa un asiento den Parlamento Oropeo. Despues di su instalashon dia 2 di yüli 2019, e ta e promé miembro hulandes di parlamento oropeo ku un antesedente afrokaribense.

Na 2020, Rafaela a gana e Premio Internashonal di Hende Muhé di Aña di Harper’s Bazaar 2020.

Dia 3 di mei 2022, un komishon interno di D66 a produsí un rapòrt despues di kehonan di tres eks-empleado di Rafaela tokante “intimidashon, abusu di poder, komportashon di intimidashon i menasa”; e komishon a evaluá e kehonan komo bon fundá. Un komishon di disputa interno a dikta na novèmber di e aña ei ku e prosedura tabata deskuidadoso i e reprendementu tabata inhustifiká, pero e direktiva di D66 no a retirá e atvertensia ofisial kontra Rafaela. Despues di e salida di Sophie in 't Veld for di e partido dia 16 di yüni 2023, Rafaela a bira lider di delegashon di D66 den Parlamento Oropeo.

El’a presentá pa elekshon komo lider di partido pa e elekshonnan parlamentario Oropeo di 6 di yüni 2024. E miembronan di D66 no a skohe Rafaela sino Gerben-Jan Gerbrandy. Rafaela a skirbi den un mensahe riba X (anteriormente Twitter) ku e lo a gusta ta na di dos lugá, pero ku Gerbrandy kier a pone huntu un tim nobo i propio. El’a bandoná Parlamento Oropeo dia 15 di yüli 2024, i for di 10 di yüli 2024 no ta miembro mas di D66.

### Despues di polítika
Desde yüni 2024, Rafaela ta un investigadó bishitante na e Global Labor Institute di Universidat Cornell na New York, kaminda e ta enfoká riba e tópiko di gobernashon laboral global.